UPRS sodba II U 345/2014
Sodna praksa Upravnega sodišča, 2014-09-19

Jasna Šegan (preds.), Violeta Tručl (poroč.), Sonja Kočevar

lokalne volitve - lista kandidatov za člane občinskega sveta - določitev liste kandidatov - zavrnitev kandidature

Občinska volilna komisija je ugotovila, da je kandidat kandidiral za volitve članov občinskega sveta v volilni enoti na dveh listah. Tožena stranka je zato kasneje določeno kandidaturo kandidata pravilno zavrnila.

Z izpodbijanim sklepom je Občinska volilna komisija Občine Sveti Jurij ob Ščavnici zavrnila kandidaturo A.A. za volitve članov občinskega sveta Občine Sveti Jurij ob Ščavnici v volilni enoti št. 6 za lokalne volitve 5. 10. 2014, ki jo je določila Slovenska ljudska stranka (SLS). Iz obrazložitve izhaja, da sta tako stranka Nova Slovenija (NSi) kot SLS za kandidata za volitve članov občinskega sveta Občine Sveti Jurij ob Ščavnici v volilni enoti št. 6 določili A.A. Vsakdo lahko kandidira samo v eni volilni enoti in samo na eni listi kandidatov (69. člen Zakon o lokalnih volitvah – v nadaljevanju ZLV). Če volilna komisija volilne enote ugotovi, da je posamezni kandidat določen na dveh ali več listah kandidatov v volilni enoti, šteje za veljavno kandidatura, ki je bila prva določena in o tem takoj obvesti kandidata in predstavnike list kandidatov (prvi odstavek 57. člena Zakona o volitvah v državni zbor – v nadaljevanju ZVDZ v zvezi z drugim odstavkom 74. člena ZLV). Če volilna komisija volilne enote ugotovi, da lista kandidatov ni določena v skladu s tem zakonom, jo zavrne (prvi odstavek 56. člena ZVDZ v zvezi z drugim odstavkom 74. člena ZLV).

Občinska volilna komisija Občine Sveti Jurij ob Ščavnici je ugotovila, da je bila kandidatura navedenega kandidata s strani NSi določena 1. 9. 2014 ob 14. uri, s strani SLS pa je bila določena 5. 9. 2014 ob 20. uri. Prva je bila torej določena kandidatura s strani NSi. Glede na to je tožena stranka kandidaturo A.A. za volitve članov občinskega sveta Občine Sveti Jurij ob Ščavnici v volilni enoti št. 6, ki jo je določila SLS, zavrnila.

Tožeča stranka v vloženi pritožbi navaja, da je A.A. podpisal izjavo, da soglaša s kandidaturo za občinskega svetnika kot kandidat predlagatelja SLS v Seliščih dne 10. 8. 2014. Na zboru članstva OO SLS Sveti Jurij ob Ščavnici je bil soglasno potrjen kot kandidat na listi kandidatov SLS v petek, 5. 9. 2014. V nedeljo 7. 9. 2014 je bil prisoten na predstavitvi kandidatov liste SLS na Stari gori. Tožeča stranka navaja, da je bil A.A. obveščen o tem, da lahko podpiše soglasje samo enemu predlagatelju. Po sklepu Občinske volilne komisije se je izkazalo, da je izjavo podpisal še NSi. Tožeča stranka je zaradi takega ravnanja kandidata in Nove Slovenije prizadeta in smiselno predlaga odpravo izpodbijanega sklepa.

Tožena stranka v odgovoru na pritožbo pojasnjuje, da je bilo v postopku preverjanja veljavnosti kandidature ugotovljeno, da sta NSi in SLS predlagali istega kandidata, pri tem pa je bila kandidatura tožeče stranke določena kasneje kot kandidatura NSi. Glede na to je tožena stranka v skladu z veljavno zakonodajo kandidaturo tožeče stranke za navedenega kandidata zavrnila. Pritožbene navedbe niso takšne, da bi vplivale na pravilnost odločitve. Predlaga, da sodišče pritožbo zavrne.

Po presoji sodišča je odločitev tožene stranke pravilna. 69. člen ZLV določa, da lahko vsakdo kandidira samo v eni volilni enoti in samo na eni listi kandidatov. Če volilna komisija ugotovi, da je posamezni kandidat določen na dveh ali več listah kandidatov v volilni enoti, se šteje za veljavno kandidatura, ki je bila prva določena in o tem takoj obvesti kandidata in predstavnike list kandidatov (prvi odstavek 57. člena ZVDZ v zvezi z drugim odstavkom 74. člena ZLV). Če volilna komisija ugotovi, da lista kandidatov ni določena v skladu s tem zakonom, jo zavrne (prvi odstavek 56. člena ZVDZ v zvezi z drugim odstavkom 74. člena ZLV).

Občinska volilna komisija je ugotovila, da je A.A. kandidiral za volitve članov občinskega sveta Občine Sveti Jurij ob Ščavnici v volilni enoti št. 6 na listi kandidatov NSi in na listi kandidatov SLS. Prva je bila določena kandidatura NSi, dne 1. 9. 2014 ob 14. uri, kandidatura SLS je bil namreč določena dne 5. 9. 2014 ob 14. uri. Glede na to je tožena stranka na podlagi prvega odstavka 57. člena ZVDZ v zvezi z drugim odstavkom 74. člena ZLV kandidaturo navedenega kandidata stranke SLS pravilno zavrnila (prvi odstavek 56. člena ZVDZ v zvezi z drugim odstavkom 74. člena ZLV).

Tožeča stranka s pritožbenimi navedbami pravilnosti takšne odločitve ne more izpodbiti. Glede na ugotovljene dejanske okoliščine je bila odločitev pravilno sprejeta na zgoraj navedeni materialnopravni podlagi, navedbe tožeče stranke, ki se zaradi takšnega ravnanja čuti prizadeta, pa so v tem postopku neupoštevne.

Po presoji sodišča je torej izpodbijana odločitev pravilna, zato je sodišče pritožbo kot neutemeljeno zavrnilo na podlagi 97. člena ZLV v zvezi s prvim odstavkom 63. člena Zakona o upravnem sporu (v nadaljevanju ZUS-1).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.